《西施》
清代·殷葆诚

苧萝村里女儿身，见说当年苦鬻薪。容步亦曾三载习，烟波未必五湖亲。

孤臣有恨空悬目，邻妇无知枉效颦。响屧廊虚香径塞，吴宫花草久成尘。

作者简介：字亦平，郡优廪生。为人喜交游，饶肝胆。洞烛时艰，知举业不足以救国，乃专致力于经世之学，尤熟谙舆地。缪艺风先生创办江宁高等学堂，邀君共事，极得襄赞之力。积资保训导，会鼎革事遂寝，晚年就养青岛，怡情山水之外，兼以音律自娱。偶得消渴疾，遂以不起，年七十一。同治元年生。